צ'ארלס היקוקס

צ'ארלס ביוקאנן "צ'ארלי" היקוקס (באנגלית: Charles Buchanan "Charlie" Hickcox ;  6 בפברואר 1947 - 15 ביוני 2010) היה שחיין אמריקאי. אלוף אולימפי בעל 4 מדליות, 3 מהן זהב (מקסיקו 1968) ושיאן עולם שהתמחה בסגנון גב וסגנון מעורב.

ביוגרפיה 
היקוקס נולד בפיניקס, אריזונה. הוא התאמן במועדון השחייה של בלומינגטון. הוא למד באוניברסיטת אינדיאנה ושחה תחת הדרכתו של המאמן הנודע "דוק" קונסילמן, לצידו של מארק ספיץ.

במשחקים הפאן אמריקאיים שנערכו בוויניפג, קנדה בשנת 1967 זכה היקוקס ב-3 מדליות, 2 מזהב. במשחה ל-100 מטר גב בתוצאה של 1:01.19 דקות, במשחה ל-4x200 מטר חופשי בתוצאה של 8:00.46 דקות ובמדליית כסף במשחה ל-200 מטר גב בתוצאה של 2:13.05 דקות, אחרי המנצח ראלף יוטון מקנדה (2:12.55 דקות).

שבירת שיאי עולם 
באוניברסיאדה שנערכה בטוקיו, יפן שלושה שבועות לאחר מכן, זכה היקוקס ב-4 מדליות זהב. במשחה ל-100 מטר גב בשיא עולם חדש 59.3 שניות. שלושה ימים לאחר מכן, שיפר את שיאו העולמי והעמידו לבסוף על 59.1 שניות, כשחיין ראשון במסגרת משחה שליחים 4x100 מטר מעורב שבו קבעו האמריקאיים שיא עולם חדש של 3:57.2 דקות. במשחה ל-200 מטר גב בתוצאה של 2:09.4 דקות, שיפור לשיא בן ה-3 שנים של ג'ד גראף מארצות הברית (2:10.3 דקות) ובמשחה שליחים 4x200 מטר חופשי בתוצאה של 7:56.5 דקות.

במבחנים לאולימפיאדת מקסיקו (1968) שנערכו בלונג ביץ', קליפורניה המשיך היקוקס לשבור שיאי עולם והפעם שיאי עולם בסגנון מעורב אישי. במשחה ל-200 מטר מעורב אישי בתוצאה של 2:10.6 דקות ובמשחה ל-400 מטר מעורב אישי בתוצאה של 4:43.3 דקות, בשלב המוקדמות ואחר כך 4:39.0 דקות.

אולימפיאדת השיא 
אל אולימפיאדת מקסיקו סיטי (1968) הגיע היקוקס כשיאן עולם במשחים למעורב אישי. במשחקים עצמם זכה היקוקס ב-4 מדליות מתוכן 3 מזהב ואחת מכסף. במשחה ל-200 מטר מעורב אישי בשיא אולימפי חדש בתוצאה של 2:12.0 דקות לפני בני ארצו גרג בוקינגהם (2:13.0 דקות) וג'ון פריס (2:13.3 דקות). במשחה ל-400 מטר מעורב אישי בתוצאה של 4:48.4 דקות, לפני בן ארצו גארי הול סניור (4:48.7 דקות) ומייק הולתאוס (4:51.4 דקות) ממערב גרמניה שהקדים את בוקינגהם למרות הזמן הזהה ובכך מנע שוב ניצחון כל אמריקאי. במשחה ל-4x100 מטר מעורב  בשיא עולמי חדש בתוצאה של 3:54.9 דקות, לפני מזרח גרמניה (3:57.5 דקות) וברית המועצות (4:00.7 דקות). בנוסף הוא זכה במדליית כסף במשחה ל-100 מטר גב בתוצאה של 1:00.2 דקות אחרי המנצח רולנד מאתס ממזרח גרמניה שקבע שיא אולימפי חדש בתוצאה של 58.7 שניות ולפני בן ארצו רוני מילס (1:00.5 דקות).

לאחר פרישתו משחייה תחרותית שימש היקוקס מאמן שחייה ופרשן בתוכניות ספורט בטלוויזיה.

בשנת 2010 נפטר היקוקס בהיותו בן 63 ממחלת הסרטן בסן דייגו, קליפורניה.

תארים 
בסך הכל שיפר היקוקס 8 פעמים את שיא העולם, זכה ב-9 תוארי אליפות ארצות הברית ו-7 תוארי NCAA. יחד עם נבחרת השחייה של אוניברסיטת אינדיאנה הוא זכה 3 שנים ברציפות באליפות ה-NCAA, בשנים 1967, 1968 ו-1969. 
היקוקס זכה בתואר שחיין השנה בעולם בשנת 1968.
בשנת 1976 זכה היקוקס להכלל בהיכל התהילה הבינלאומי של השחייה.

ראו גם 

התפתחות שיא העולם במשחה ל-100 מטר גב
התפתחות שיא העולם במשחה ל-200 מטר גב
התפתחות שיא העולם במשחה ל-200 מטר מעורב אישי (ויקיפדיה האנגלית)
התפתחות שיא העולם במשחה ל-400 מטר מעורב אישי (ויקיפדיה האנגלית)

קישורים חיצוניים

הערות שוליים

שחייני מעורב אישי
שחייני גב אמריקאים
שחייני חופשי
אלופי האוניברסיאדה בשחייה
שחיינים באולימפיאדת מקסיקו סיטי (1968)
אלופים אולימפיים אמריקאים: שחייה
זוכי מדליית כסף אולימפית אמריקאים: שחייה
בוגרי אוניברסיטת אינדיאנה
שיאני עולם אמריקאים: שחייה
אמריקאים שנולדו ב-1947
אמריקאים שנפטרו ב-2010